कवि दे भाव जां ओह्‌दी सोच आम लोकें कोला बक्खरी होंदी ऐ। ओह् अपने भावें गी सुर, लै, ताल ते कल्पना दे ताने-बाने बुनियै दुएं तक पजांदा ऐ। जित्थे चन्न, सूरज बी नेईं पुज्जी सकदे। ओह्‌दी डुआरी उत्थें तक जाई पुजदी ऐ। चन्नै दी तश्बीह् गोरी दे मुखड़े कन्नै देना, उसी राधा दा बालूं आक्खना जां फ्ही छड़ा मक्कें दा पीला-पीला ढोडा गलाना, कवि दी कल्पना शक्ति दा गै कमाल ऐ। विज्ञानक तत्थें दे आधार पर ओह् भाएं छड़ा सूरजै दी लोई दा एक परछामां जां साढ़ी कंढ़ी दी आधार सा’ईं मिट्टी, पत्थर,जनखर दे डब्ब-खड़ब्बे प्हाड़ टिब्बें आह्‌ला अलाका ऐ।